Hele 26,30 procent lyder den kommunale skattebillet på i Vesthimmerlands Kommune. Men skal man se positivt på det, så har det været værre. Borgmester Per Bach Laursen fra Venstre forsøger heller ikke at bortforklare de kolde tal. -	For at sige det på vesthimmerlandsk er det jo et bette kun træls, men det er den situation, vi er i. Vi har desværre ligget endnu højere, men kunne med hjælp fra staten sænke skatten med 0,7 procent sidste år. Det betyder, at vi nu ligger som topscorere sammen med 12-13 andre kommuner i Danmark, siger Per Bach Laursen. Også i Brønderslev og Læsø Kommuner er skatten skruet op til de maksimalt 26,30 procent. Rebild er billigst På den anden side af kommunegrænsen mod øst ligger Rebild, der er netop i år har overhalet Aalborg som den billigste kommune i Nordjylland. Her lyder skatteprocenten på 25,33. Borgmester Leon Sebbelin fra Det Radikale Venstre hoverer dog ikke af den grund. -	Jeg tror ikke, det betyder så meget andet end, at man kan sige, at i Rebild har man den billigste skatteprocent. Der er jo masser af andre ting, der spiller ind, hvis det er tal det kommer til, siger Leon Sebbelin. Velfærd betyder mere end skatteprocent På gaderne i Rebild og Vesthimmerlands kommuner er det da heller ikke skatteprocenterne, der interesserer borgerne mest under valgkampen. Jens Ulrich fra Gravlev i Rebild Kommune var ikke klar over, at han slipper cirka en procent billigere i skat end borgerne i Vesthimmerland. -	For mig handler det om, at det er attraktivt at bo her – at der er nogle gode faciliteter i forhold til det, man har brug for i fritiden. Om børnefamilierne har gode institutioner og skoler, og om de ældre får en ordentlig omsorg og pleje, siger Jens Ulrich. I Vesthimmerland er budskabet stort set det samme. Marlene Pedersen fra Aars synes, hun får valuta for sin skattebetaling. -	Jeg synes faktisk, det går meget godt. Jeg har børn og synes, der er masser af tilbud til dem, så jeg går ikke til hverdag og tænker over en procent eller to, siger Marlene Pedersen. Billigst er ikke altid bedst Skatteprocenterne i de nordjyske kommuner fortæller intet om den kommunale service, der følger med. Vesthimmerland har for eksempel nogle af de billigste huse og de allerbedste idrætstilbud. -	Jeg tror ikke, skatteprocenten er afgørende for, om man bosætter sig i den ene eller anden kommune. Jeg tror mere, det handler om de tilbud, som er vigtige for borgerne. Man kan altid dyrke talmagi, men jeg har nu aldrig hørt om nogen, der ikke ville flytte til Vesthimmerland på grund af vores skatteprocent, siger borgmester Per Bach Laursen. En udligningsreform fra skatteåret 2021 har betydet, at ingen i dag betaler mere end 26,30 procent i kommuneskat. Før reformen var Vesthimmerlands Kommune på tredjepladsen over landets dyreste kommuner – kun overgået af Langeland og Lolland kommuner. Den kommunale service betyder mere end skatteprocenten, lyder det fra de borgere, TV2 Nord  i dette tv-indslag talte med i Aars og Støvring:

Referat:
I Vesthimmerlands Kommune betaler borgerne knap en procent mere i skat end i Rebild Kommune.